РЕШЕНИЕ ЗА ИЗПЪЛНЕНИЕ НА КОМИСИЯТА
от 27 март 2014 година
за изменение на приложение II към Решение 2003/467/ЕО по отношение на обявяването на Литва за официално свободна от бруцелоза
(нотифицирано под номер C(2014) 1940)
(текст от значение за ЕИП)
(2014/177/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално точка II.7 от приложение А към нея,
като има предвид, че:
(1)
Директива 64/432/ЕИО се прилага по отношение на търговията в рамките на Съюза с говеда и свине. В нея се определят условията, при които дадена държава членка или регион на държава членка могат да бъдат обявени за официално свободни от бруцелоза по отношение на стадата говеда.
(2)
В приложение II към Решение 2003/467/ЕО на Комисията (2) се изброяват държавите членки и техните региони, които са обявени за официално свободни от бруцелоза.
(3)
Литва представи на Комисията документация, доказваща, че съответните изисквания за установяване на статут на официално свободна от бруцелоза държава членка, предвидени в Директива 64/432/ЕИО, са спазени по отношение на цялата ѝ територия.
(4)
Вследствие на оценката на документацията, представена от Литва, тази държава членка следва да бъде обявена за официално свободна от бруцелоза.
(5)
Поради това приложение II към Решение 2003/467/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение II към Решение 2003/467/ЕО се изменя в съответствие с приложението към настоящото решение.
Член 2
Адресати на настоящото решение са държавите членки.
Съставено в Брюксел на 27 март 2014 година.